Správa 
o uplatňovaní zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov v roku 2004

I. Úvod
 
Správa o uplatňovaní zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe“) je vypracovaná na základe § 6 ods. 2 písm. b) zákona o štátnej službe. Predkladaná správa má za cieľ hlavne:
•	zhrnúť proces vývoja štátnej služby v Slovenskej republike v roku 2004,
•	informovať o výsledkoch, ktoré štátna služba dosiahla v roku 2004 a zhodnotiť ich,
•	zdôrazniť tie oblasti, ktoré ako strategické tvorili ťažiskovú náplň činnosti Úradu pre štátnu službu (ďalej len „úrad“) v roku 2004 a na ktoré sa úrad sústredí pri dobudovaní a skvalitňovaní štátnej služby Slovenskej republiky v ďalšom období.
 
Skúsenosti a poznatky úradu a služobných úradov ústredných orgánov štátnej správy s uplatňovaním zákona o štátnej službe boli kľúčovými podkladmi pre vypracovanie tejto správy.

II. Uplatňovanie zákona 

1 Štátna služba v  Slovenskej republike 

Úrad pre štátnu službu ako ústredný orgán štátnej správy pre štátnu službu aj v roku 2004 plnil svoje hlavné poslanie – vytvoriť profesionálnu, politicky nezávislú, efektívnu, pružnú, nestrannú a etickú štátnu službu v Slovenskej republike a vyrovnať sa štandardom štátnej služby vo vyspelých európskych krajinách s dlhoročnými skúsenosťami v budovaní štátnej služby. Výrazným spôsobom k tomu prispela novela zákona o štátnej službe s účinnosťou od 1. januára 2004. Zaviedla nové inštitúty, najmä nominovanú štátnu službu a hromadné výberové konania (tzv. fast stream) na obsadzovanie tých voľných štátnozamestnaneckých miest, na ktoré sa vyžadujú mimoriadne osobnostné predpoklady a osobitné odborné znalosti. Vytvorila tak predpoklady na ďalšie zefektívnenie a skvalitnenie štátnej služby. 

	Vychádzajúc zo stratégie úradu pri budovaní štátnej služby v Slovenskej republike, kľúčovými úlohami úradu pri napĺňaní tohto poslania sú:
•	skvalitňovanie riadenia ľudských zdrojov, 
•	zlepšovanie získavania a výberu štátnych zamestnancov,
•	zabezpečovanie jednotného postupu pri uplatňovaní zákona o štátnej službe a všeobecne záväzných právnych predpisov vydaných na jeho vykonávanie,
•	systematické zvyšovanie efektívnosti a kvality činnosti služobných úradov, zavádzanie systému riadenia kvality v štátnej správe Slovenskej republiky,
•	kontrola dodržiavania zákona o štátnej službe, všeobecne záväzných právnych predpisov vydaných na jeho vykonanie, Etického kódexu štátneho zamestnanca (ďalej len „etický kódex“) a služobných predpisov. 

Prioritné ciele úradu v roku 2004 a výsledky dosiahnuté pri ich plnení sú hlavným obsahom správy o uplatňovaní zákona o štátnej službe. Boli to tieto ciele:
•	ďalšie skvalitnenie získavania a výberu štátnych zamestnancov uplatňovaním inštitútu nominovanej štátnej služby a hromadných výberových konaní,
•	posilnenie pozície úradu pri získavaní a výbere štátnych zamestnancov,
•	zavedenie personálneho informačného systému pre riadenie štátnej služby,
•	zavedenie nového spôsobu služobného hodnotenia štátnych zamestnancov, 
•	implementácia Spoločného systému hodnotenia kvality (Common Assessment Framework, ďalej len „model CAF“) v ústredných orgánoch štátnej správy,
•	kontrola dodržiavania zákona o štátnej službe ako prostriedku na presadzovanie princípov budovania štátnej služby, ktorá má dôveru občanov, vlády Slovenskej republiky a štátnych zamestnancov,
•	rýchle a profesionálne uplatňovanie právomocí úradu ako najvyššej autority pre uplatňovanie zákona o štátnej službe s dôrazom na etiku štátnych zamestnancov a ochranu verejného záujmu pri vykonávaní štátnej služby.
 
Úrad pre štátnu službu ako garant dosiahnutia uvedených prioritných cieľov pri ich plnení úzko spolupracoval so služobnými úradmi orgánov štátnej správy a  spoločne s nimi vyvíjal maximálne úsilie na dosiahnutie vytýčených úloh v roku 2004.

2 Legislatíva

V roku 2004 bol zákon o štátnej službe novelizovaný šesťkrát týmito zákonmi:
1.	zákonom č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) s účinnosťou od 1. júla 2004, 
2.	zákonom č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov s účinnosťou od 1. septembra 2004,
3.	zákonom č. 403/2004 Z. z. o európskom zatýkacom rozkaze a zmene a doplnení niektorých zákonov s účinnosťou od 1. septembra 2004,
4.	zákonom č. 612/2004 Z. z., ktorým sa mení a dopĺňa zákon č. 608/2003 Z. z. o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a zákon č. 312/2001 Z. z. o štátnej službe s účinnosťou od 1. januára 2005,
5.	zákonom č. 728/2004 Z. z., ktorým sa mení a dopĺňa zákon č. 312/2001 Z. z. o štátnej službe s účinnosťou od 1. januára 2005 a
6.	zákonom č. 757/2004 Z. z. o súdoch a o zmene a doplnení niektorých zákonov s účinnosťou od 1. apríla 2005.

Z uvedených zákonov bol úrad gestorom zákona č. 728/2004 Z. z. Ďalšie novely zákona o štátnej službe boli súčasťou iných právnych predpisov alebo noviel právnych predpisov, ktorých gestorom boli Ministerstvo výstavby a regionálneho rozvoja Slovenskej republiky, Ministerstvo spravodlivosti Slovenskej republiky a Úrad vlády Slovenskej republiky. 

Úrad pre štátnu službu bol gestorom aj ďalších všeobecne záväzných právnych predpisov, ktorými sú:
•	vyhláška Úradu pre štátnu službu č. 334/2004 Z. z., ktorou sa mení a dopĺňa vyhláška Úradu pre štátnu službu č. 93/2003 Z. z., ktorou sa ustanovujú podrobnosti výberového konania na štátnozamestnanecké miesta, s účinnosťou od 1. júna 2004,
•	nariadenie vlády Slovenskej republiky č. 412/2004 Z. z. o zvýšení platových taríf štátnych zamestnancov s účinnosťou od 1. augusta 2004,
•	nariadenie vlády Slovenskej republiky č. 435/2004 Z. z., ktorým sa dopĺňa nariadenie vlády Slovenskej republiky č. 573/2002 Z. z. o obsahu a rozsahu odborného vzdelávania a o obsahu a rozsahu skúšky v dočasnej štátnej službe s účinnosťou od 1. augusta 2004 a
•	vyhláška Úradu pre štátnu službu č. 596/2004 Z. z., ktorou sa ustanovuje zoznam štátnozamestnaneckých miest, o ktoré sa môže uchádzať len občan Slovenskej republiky, s účinnosťou od 1. decembra 2004.

Významný vplyv na štátnu službu mala reforma miestnej štátnej správy – vytvorenie špecializovanej miestnej štátnej správy, ktorej legislatívny rámec sa schválil v závere roku 2003. Všeobecne záväzné právne predpisy, ktoré boli postupne vydávané v priebehu roku 2003 a v roku 2004, sčasti nerešpektovali zákon o štátnej službe, a takmer všetky zákony upravujúce novozriadenú špecializovanú štátnu správu nepriamo novelizovali zákon o štátnej službe, čo je v zásadnom rozpore s princípom právneho štátu a s princípmi tvorby právnych predpisov. Na odstránenie tohto stavu bude nevyhnutné vykonať novelizácie vybraných právnych predpisov, najmä tých, ktoré upravujú postavenie a vymenovanie vedúceho služobného úradu a zosúladiť ich so zákonom o štátnej službe.

2.1 Sekundárna legislatíva a právne služby

Úrad pre štátnu službu v roku 2004 vypracoval a vydal služobné predpisy, ktorých zoznam tvorí prílohu č. 1.

Pri aplikácii § 6 ods. 2 písm. a) zákona o štátnej službe, t. j. pri zabezpečovaní jednotného postupu pri uplatňovaní zákona o štátnej službe a všeobecne záväzných právnych predpisov vydaných na jeho vykonávanie, vydal úrad desať služobných predpisov na základe splnomocňovacích ustanovení zákona o štátnej službe alebo v súlade s ustanovením § 11 zákona o štátnej službe. Určil nimi podrobnosti vykonávania štátnej služby štátnych zamestnancov, rozsah oprávnenia predstavených dávať štátnym zamestnancom pokyny na vykonávanie štátnej služby a plniť povinnosti štátu voči bývalým štátnym zamestnancom. Úrad pre štátnu službu novelizoval služobný predpis o druhoch a formách prehlbovania kvalifikácie a zrušil služobný predpis o vzdelávaní štátnych zamestnancov v súvislosti s integračným procesom Slovenskej republiky do Európskej únie pre jeho neaktuálnosť. 

	Jednotný postup pri uplatňovaní zákona o štátnej službe zabezpečoval úrad aj prostredníctvom uverejňovania vybraných stanovísk úradu na svojej internetovej stránke a tiež zasielaním stanovísk v elektronickej podobe na zabezpečenie jednotného postupu pri uplatňovaní zákona o štátnej službe služobnými úradmi, ktorými sú ministerstvá a ostatné ústredné orgány štátnej správy. Úrad pre štátnu službu vypracoval takmer tisíc písomných stanovísk k uplatňovaniu zákona o štátnej službe, o ktoré požiadali služobné úrady, ale aj jednotlivo štátni zamestnanci. Veľká časť otázok sa týkala výkladu prechodných ustanovení zákona o štátnej službe súvisiacich s vykonaním výberových konaní  na obsadenie pozícií predstavených, ktoré zastávajú štátni zamestnanci v dočasnej štátnej službe, plniaci úlohy predstaveného do vymenovania predstaveného na základe výberového konania (§ 156 ods. 2 zákona o štátnej službe) a postupu u štátnych zamestnancov, ktorým zamestnávateľ udelil výnimku z plnenia kvalifikačného predpokladu vzdelania (§ 159a zákona o štátnej službe).

Osobitná situácia dosiaľ pretrváva v rámci decentralizácie štátnej správy a konštituovaní špecializovanej štátnej správy na úsekoch tvorby a ochrany životného prostredia, územného plánovania, stavebného poriadku a bytovej politiky, poľnohospodárstva, lesného hospodárstva, poľovníctva a rybárstva, pozemkových úprav, cestnej dopravy a pozemných komunikácií, sociálnych vecí, zdravotníctva, školstva, mládeže a telesnej kultúry. V tejto súvislosti je nevyhnutné riešiť právne vzťahy pri uplatňovaní štátnej služby a ich zosúladenie so zákonom o štátnej službe.

Z písomných a telefonických otázok adresovaných úradu možno konštatovať, že problémy pri aplikácii zákona o štátnej službe spôsobovalo najmä uplynutie dočasnej štátnej služby podľa § 154, predĺženie dočasnej štátnej služby, skončenie štátnozamestnaneckého pomeru z dôvodu neabsolvovania odborného vzdelávania alebo nevykonanie kvalifikačnej skúšky v dočasnej štátnej službe, trvanie prípravnej štátnej služby v súbehu napríklad s čerpaním materskej dovolenky, rodičovskej dovolenky, dočasnej neschopnosti na vykonávanie štátnej služby z dôvodu choroby, podmienky na vymenovanie do nominovanej štátnej služby a s tým súvisiaca nominačná skúška, atď.

Úrad pre štátnu službu pri riešení uvedených problémov využíval všetky dostupné prostriedky a nástroje, najmä služobné predpisy, metodické pokyny, smernice, kolégiá vedúcich služobných úradov ministerstiev, ostatných ústredných orgánov štátnej správy, krajských úradov, tímovú spoluprácu v systéme programového riadenia štátnej služby, zriaďovanie pracovných skupín a využívanie skúseností expertov z krajín Európskej únie. 

O zmenách v legislatívnej oblasti prináša pravidelné informácie aj časopis Štátna služba, ktorý vychádza šesťkrát do roka s prílohami Služobné predpisy a Výberové konania a pravidelná samostatná príloha Výberové konania; tá mesačne informuje o voľných štátnozamestnaneckých miestach. Okrem článkov z oblasti legislatívy časopis obsahuje aj aktuálne odborné materiály zo štátnej služby.

Služobné predpisy vydané úradom sú pre služobné úrady prístupné na internetovej stránke www.upss.sk/Služobné predpisy.

3 Systemizácia, riadenie ľudských zdrojov, kvalita 

Úrad pre štátnu službu v spolupráci s Ministerstvom financií Slovenskej republiky vydal v marci 2004 v súlade s ustanovením § 6 a § 12 zákona o štátnej službe pre služobné úrady, ktoré sú rozpočtovými kapitolami, Metodický pokyn na zostavenie návrhu systemizácie do návrhu zákona o štátnom rozpočte na rok 2005 a postup pri uplatňovaní § 12 zákona o štátnej službe. 

Dňa 30. júna 2004 úrad predložil a vláda Slovenskej republiky bez pripomienok vzala na vedomie návrh systemizácie štátnozamestnaneckých miest v štátnej službe na rok 2005. Schválená systemizácia v štátnej službe na rok 2005 po účinnosti zákona č. 740/2004 Z. z. o štátnom rozpočte na rok 2005 je 41 618 štátnozamestnaneckých miest, z ktorých je 377 miest mimoriadnej významnosti – patrí im osobitný príplatok a 5 miest mimoriadnej významnosti – patrí im osobný plat. Objem finančných prostriedkov určených na platy štátnych zamestnancov bol schválený vo výške 10 002 228 tis. Sk.

V súlade s § 6 ods. 2 písm. d) zákona o štátnej službe úrad predložil 15. decembra 2004 Informáciu o systemizácii štátnych zamestnancov v štátnej službe na rok 2004 so stavom k 1. novembru 2004. Vláda Slovenskej republiky na svojom rokovaní 12. januára 2005 informáciu vzala na vedomie bez pripomienok.

Celkový počet systemizovaných miest v štátnej službe podľa stavu k 1. novembru 2004 bol 41 060, čo je o 1 639 miest viac, ako bola schválená systemizácia v štátnom rozpočte na rok 2004 a o 558 menej ako bola vládou Slovenskej republiky schválená systemizácia štátnych zamestnancov v štátnej službe v návrhu štátneho rozpočtu na rok 2005. V ústredných orgánoch štátnej správy bol stav štátnozamestnaneckých miest k 1. novembru 2004 nižší o 99 miest oproti systemizácii schválenej na rok 2004 a nižší o 38 miest oproti vládou schválenej systemizácie na rok 2005.

Nárast počtu systemizovaných miest v roku 2004 spôsobili najmä vznik Úradu verejného zdravotníctva v rozpočtovej kapitole Ministerstva zdravotníctva Slovenskej republiky v počte 1 527 štátnozamestnaneckých miest, realizácia daňovej reformy o 232 miest v rozpočtovej kapitole Ministerstva financií Slovenskej republiky, scivilňovaním v rezorte obrany o 125 miest, vznikom Pôdohospodárskej platobnej agentúry v rezorte pôdohospodárstva o 259 miest. 

Vo vzťahu k rozpočtu verejnej správy treba uviesť, že nejde o vznik nových miest vo verejnej správe, ale o presuny miest z režimu iných zákonov do režimu zákona o štátnej službe. Vznikol Špeciálny súd a Špeciálna prokuratúra, dobudovali sa organizačné útvary na plnenie úloh európskych záležitostí. Znížil sa počet miest v rezorte vnútra o 153 miest, v služobnom úrade Ministerstva financií Slovenskej republiky o 157 miest, v rezorte školstva o 227 miest, v rezorte práce a sociálnych vecí o 273 miest, v služobnom úrade Ministerstva pôdohospodárstva Slovenskej republiky o 318 miest.

Celkový počet 41 060 systemizovaných miest v štátnej službe k 1. novembru 2004 podľa platových tried je v prílohe č. 2. 

	Od januára 2004, odo dňa účinnosti novely zákona o štátnej službe, sa realizuje reforma odmeňovania štátnych zamestnancov. Podnetom na zmeny bola Stratégia reformy zamestnávania vo verejnom sektore, ktorú schválila vláda Slovenskej republiky uznesením 
č. 487 z 11. júna 2003.

	Hlavné zmeny v odmeňovaní možno charakterizovať:
•	zrušením kvalifikačného predpokladu odbornej praxe, 
•	zrušením platových stupňov a zápočtu celkovej praxe,
•	nahradením systému platových stupňov systémom bodového hodnotenia výkonu v štátnej službe; v závislosti od kvality výkonu štátneho zamestnanca závisí rast jeho tarifného platu,
•	zvýšením počtu funkcií o dve (hlavný štátny radca v 10. platovej triede a generálny štátny radca v 11. platovej triede),
•	zrušením katalógu činností v štátnej službe,
•	zaraďovaním do platových tried podľa vykonávanej najnáročnejšej činnosti v súlade s charakteristikami platových tried, ktoré sú prílohou č. 1 zákona o štátnej službe,
•	zvyšovaním platovej tarify štátneho zamestnanca na základe záverov služobného hodnotenia,
•	zvyšovaním platových taríf na základe nariadenia vlády Slovenskej republiky,
•	priznaním osobného príplatku až do výšky 100 % z platovej tarify,
•	osobitným príplatkom štátnemu zamestnancovi na štátnozamestnaneckom mieste mimoriadnej významnosti vo výške od 50 % do 100 % z platovej tarify,
•	zavedením nového druhu štátnej služby – nominovaná štátna služba; štátnemu zamestnancovi v nominovanej štátnej službe patrí osobitný príplatok vo výške 50 % z platovej tarify.

	Vláda Slovenskej republiky dňa 2. júna 2004 schválila nariadenie vlády Slovenskej republiky č. 412/2004 o zvýšení platových taríf štátnych zamestnancov, ktoré úrad predložil v zmysle § 105 zákona o štátnej službe. Od 1..augusta 2004 platia zvýšené platové tarify o 
7 %.

	Uznesením vlády Slovenskej republiky č. 849/2003 z 10. septembra 2003 bol schválený materiál, ktorý predkladal podpredseda vlády Slovenskej republiky pre európsku záležitosti, ľudské práva a menšiny a I. alternatíva návrhu na zlepšenie odmeňovania zamestnancov štátnej a verejnej služby pracujúcich v oblasti predvstupových fondov a Kohézneho fondu s konkrétnymi kritériami. Úrad pre štátnu službu v spolupráci so služobnými úradmi pripravil zoznam 968 pracovných miest v štátnej službe a vo verejnom záujme, ktorý vláda Slovenskej republiky schválila uznesením č. 80/2004 z 28. januára 2004. Pre služobné úrady sa poskytli finančné prostriedky na štátnozamestnanecké miesta schválené v zozname vo výške 7 017 Sk mesačne na rok 2004.

	Podľa § 104 zákona o štátnej službe v máji 2004 úrad vypracoval služobný predpis č. 6, ktorým sa určuje príslušná časť funkčného platu pri skrátení týždenného služobného času kolektívnou zmluvou vyššieho stupňa.

3.1 Personálny informačný systém pre riadenie štátnej služby v Slovenskej 
	republike

Zákon o štátnej službe stanovuje úradu povinnosť vytvárať a zjednocovať informačný systém v štátnej službe a určovať jeho štandardy. 
Služobné úrady používajú personálne informačné systémy od rôznych dodávateľov. Toto nekompatibilné prostredie komplikuje a znemožňuje zhromažďovanie údajov o štátnych zamestnancoch Slovenskej republiky. Obmedzuje tiež použitie štatistických zisťovaní pre správne riadenie, rozhodovanie a tvorbu procesov riadenia ľudských zdrojov na vládnej a rezortnej úrovni.

Úrad realizoval projekt PHARE – SR – PAO/CFCU – Vytvorenie personálneho informačného systému pre riadenie štátnej služby v Slovenskej republike. Na projekte 
spolupracovali Európska únia, Centrálna finančná a kontraktačná jednotka Ministerstva financií Slovenskej republiky, Úrad pre štátnu službu, Astec, Dublin, Írsko (hlavný koordinátor) a Data System Soft, s. r. o., (realizátor projektu).

Zámerom projektu je integrácia a agregácia – zdieľanie údajovej základne všetkých služobných úradov na vládnej, rezortnej, krajskej a okresnej úrovni tak, aby poskytovali informácie o štátnych zamestnancoch ako podklad pre riadiace a rozhodovacie procesy na relevantnej úrovni.

Personálny informačný systém (ďalej len „PIS“) pre riadenie štátnej služby v Slovenskej republike pokrýva informačné potreby v týchto oblastiach:
1. Systemizácia
•	informácie o služobných úradoch,
•	informácie o štátnozamestnaneckých miestach,
•	informácie o organizačnej štruktúre služobných úradov.
2. Personálny systém
•	informácie o štátnych zamestnancoch,
•	informácie o platoch,
•	informácie o vzdelávaní,
•	hodnotenie štátnych zamestnancov.
3. Systém výberových konaní
•	informácie o voľných štátnozamestnaneckých miestach v štátnej službe,
•	registrácia uchádzačov,
•	registrácia vyhlásených výberových konaní.
4. Disciplinárne záznamy
•	počet prebiehajúcich disciplinárnych konaní,
•	právoplatné rozhodnutia (počet a typy disciplinárnych opatrení).
5. Administrácia systému
•	správa prístupových práv,
•	import údajov zo služobných údajov.

	Projekt bol rozdelený na štyri etapy. V prvej etape analýzy sa uskutočnili stretnutia na zistenie súčasného stavu. Tiež boli definované plánovanie a prístup k tvorbe systému. Výsledkom tejto etapy bola úvodná správa. V druhej etape špecifikácie sa zadefinovali funkčné požiadavky, čomu zodpovedala Funkčná špecifikácia a  vytvorený prototyp. V tretej etape vývoja sa systém vyvinul, vytvorili sa špecifikácie pre testovanie a dokumentáciu. Akceptovaním FAT (Factory Acceptance Test) bola fáza ukončená. V poslednej realizačnej a  školiacej fáze sa uskutočnilo školenie pre niekoľko skupín používateľov a systém sa implementoval do konečného technického a softvérového prostredia. SAT (System Acceptance Test) sa viedli tak, aby demonštrovali prácu v cieľovom prostredí. Na optimalizáciu systému sa poskytla podpora. Počas tejto fázy sa vytvorila užívateľská príručka.

	V roku 2004 zamestnanci úradu zabezpečili v rámci PIS spracovanie funkčnej špecifikácie PIS, komunikáciu pri programovaní aplikácie PIS, testovanie PIS a zhodnosť s funkčnou špecifikáciou, hardvérovú a softvérorú inštaláciu PIS v priestoroch úradu, školenie používateľov pre zamestnancov ústredných orgánov, implementáciu PIS v úrade, bezpečnú komunikáciu v nezabezpečenom prostredí internetu, ochranu osobných údajov v zmysle zákona č. 428/2002 Z. z., realizáciu bezpečnostného projektu a smernice, prípravu bezpečnostného auditu PIS, odskúšanie importovania ostrých osobných údajov zamestnancov úradu, zabezpečenie vzorového exportného modulu pre personálny systém Goldman, zabezpečenie celoplošného napĺňania databázy údajmi o štátnozamestnaneckých miestach.

3.2 Riadenie kvality

	Úrad pre štátnu službu aj v roku 2004 pokračoval v zavádzaní systému riadenia kvality v štátnej službe. V januári 2004 úrad podpísal s Úradom pre normalizáciu, metrológiu a skúšobníctvo Slovenskej republiky a Slovenskou spoločnosťou pre kvalitu zmluvu o spolupráci pri implementácii modelu CAF 2002 (Spoločný systém hodnotenia kvality) v organizáciách štátnej správy Slovenskej republiky.

Slovensko ako jedna z mála krajín Európy má povinnosť implementovať model CAF vo verejnej správe. Uznesenie vlády Slovenskej republiky č. 900 z 24. septembra 2003 uložilo ministrom a predsedom ústredných orgánov štátnej správy pokračovať v zavádzaní Spoločného systému hodnotenia kvality podľa modelu CAF.

	Pri tvorbe zásad postupu druhého ročníka projektu implementácie modelu CAF v roku 2004 sa využili skúsenosti organizátorov a účastníkov zo skúšobného projektu CAF 2003, poznatky slovenských delegátov z Európskej konferencie CAF konanej v Ríme v novembri 2003 a námety získané pri diskusiách na fóre pracovnej skupiny Európskej únie IPSG (Innovative Public Services Group). Zdrojom inšpirácie bola aj I. medzinárodná konferencia o kvalite vo verejnej správe v Slovenskej republike, ktorá sa uskutočnila v septembri 2003 a na ňu nadväzujúci Národný deň modelu CAF v Slovenskej republike.

	Organizátori ponúkli aj v tomto roku služobným úradom maximálnu organizačnú, metodickú a koordinačnú podporu pri implementácii modelu CAF.

Účasť na školeniach CAF znázorňuje nasledovná tabuľka:

	Počet účastníkov	Počet organizácií	
Vrcholový manažment	37	8	
Líniový manažment	59	10	
Benchmarking	25	4	
Manažér kvality modelu CAF	10	7	
Posudzovatelia a poradcovia modelu CAF (zo štátnej správy)	11	4	
Definovanie procesov	37	10	

Do projektu sa v roku 2004 prihlásilo sedem organizácií:

Ministerstvo životného prostredia Slovenskej republiky,
Ministerstvo výstavby a regionálneho rozvoja Slovenskej republiky,
Ministerstvo školstva Slovenskej republiky,
Úrad pre verejné obstarávanie,
Úrad priemyselného vlastníctva Slovenskej republiky,
Úrad pre normalizáciu, metrológiu a skúšobníctvo Slovenskej republiky a
Úrad pre štátnu službu.

Grafické porovnanie účasti organizácií v projekte v roku 2003 a 2004 je uvedené v prílohe 
č. 3.

	V dňoch 1.-2. decembra 2004 vyvrcholil uvedený projekt II. medzinárodnou konferenciou o kvalite pod názvom Model CAF vo verejnej správe, ktorá sa uskutočnila v Bratislave. Na konferencii sa zúčastnilo 120 účastníkov zo Slovenska, Česka, Poľska, Grécka, Belgicka a Dánska.

	V septembri 2004 sa konala v Rotterdame III. medzinárodná konferencia o kvalite vo verejnej správe v Európskej únii. Zúčastnilo sa na nej 1 276 delegátov z celého sveta, vrátane 23-člennej delegácie zo Slovenskej republiky. V rámci diskusie o implementácii modelu CAF vystúpil na konferencii aj predseda úradu ako jeden z troch prednášajúcim na agore s diskusnou témou Ako sa vyhnúť znovurozdeleniu Európy.

	Ministerstvo financií Slovenskej republiky podľa princípov Európskej charty kvality zavádza a realizuje systém manažmentu kvality – model excelencie EFQM – ako nástroj na zvyšovanie kvality vo všetkých činnostiach ministerstva. 

4 Získavanie a výber štátnych zamestnancov

Legislatívny rámec pre získavanie a výber štátnych zamestnancov tvorí zákon o štátnej službe a vyhláška Úradu pre štátnu službu č. 93/2003 Z. z., ktorou sa ustanovujú podrobnosti výberového konania na štátnozamestnanecké miesta. 

	Jednotnosť nárokov na profesionálnu úroveň uchádzačov, transparentnosť výberových konaní, dodržanie rovnosti príležitostí pri uchádzaní sa o štátnu službu a postup pri vykonaní výberového konania, zabezpečil úrad novelizáciou vyhlášky Úradu pre štátnu službu č. 93/2003 Z. z. ako dôsledok novely zákona o štátnej službe č. 551/2003 Z. z., ktorá upravila podrobnosti súvisiace s výberovými konaniami a služobného predpisu č. 10 zo dňa 11. októbra 2004, ktorým sa určuje okruh funkcií, na ktoré sa vyžaduje overovanie schopností a osobnostných vlastností uchádzača písomným testom a kritériá na overovanie týchto schopností. 

Pri praktickej aplikácii zákona o štátnej službe v oblasti získavania a výberu štátnych zamestnancov úrad sledoval dosahovanie nasledovných cieľov:
•	zabezpečenie kvalitného splnenia úloh pri obsadení štátnozamestnaneckých miest v štátnej správe Slovenskej republiky,
•	upevnenie pozície úradu v oblasti získavania a výberu štátnych zamestnancov, určujúceho vysoké a jednotné štandardy procesov získavania a výberu štátnych zamestnancov v štátnej správe Slovenskej republiky,
•	ďalšia profesionalizácia a skvalitnenie procesov získavania a výberu štátnych zamestnancov,
•	skvalitnenie podmienok decentralizácie výberových konaní určením a vymedzením kompetencií služobných úradov, dodržiavaním jednotného postupu procesov výberu štátnych zamestnancov a kvalitnej informačnej a metodickej podpory služobných úradov.

Situáciu v štátnej službe Slovenskej republiky v oblasti voľných štátnozamest-naneckých miest v roku 2004 ovplyvňovali najmä tieto faktory:
•	prechodné obdobie (do 31. marca 2004), v ktorom služobné úrady požadovali urýchlene realizovať výberové konania na miesta predstavených, obsadené štátnymi zamestnancami v dočasnej štátnej službe (§ 156 zákona – asi 2 500 miest),
•	vytvorenie nových štátnozamestnaneckých miest súvisiacich s riadením a implementáciou fondov Európskej únie,
•	zriadenie špecializovanej miestnej štátnej správy a prechod pracovníkov z výkonu práce vo verejnom záujme do štátnej služby (napr. úrady verejného zdravotníctva – bolo treba zabezpečiť asi 1 800 výberových konaní v súvislosti s prechodom z výkonu práce vo verejnom záujme do štátnej služby),
•	zmeny organizačných štruktúr služobných úradov a z toho vyplývajúca potreba realizácie ďalších výberových konaní.

Pre úspešné zvládnutie obsadenia voľných štátnozamestnaneckých miest úrad vyhlásil výberové konania vo vestníku a iných verejnosti všeobecne prístupných prostriedkoch masovej komunikácie na základe oznámení služobných úradov na 11 682 štátnozamestnaneckých miest. Úrad pre štátnu službu poveril služobné úrady vykonaním 9 386 výberových konaní a sám uskutočnil 142 výberových konaní na obsadenie voľných štátnozamestnaneckých miest v úrade, miest vedúcich služobných úradov, generálnych riaditeľov sekcií a ďalších miest pre ústredné orgány štátnej správy a ostatné orgány štátnej správy. V prílohe č. 4 je počet zverejnených voľných štátnozamestnaneckých miest v roku 2004. Prehľad delegovaných a uskutočnených výberových konaní za rok 2004 je v prílohe 
č. 5.

	V decembri 2004 úrad určil termín konania nominačnej skúšky. Prihlásilo sa do nej 367 uchádzačov, z toho 224 štátnych zamestnancov. Po úspešnom absolvovaní nominačnej skúšky boli do nominovanej štátnej služby vymenovaní piati uchádzači. Vykonaním prvej nominačnej skúšky úrad začal tvoriť základ nominovanej štátnej služby v štátnej správe Slovenskej republiky. 

	V priebehu decembra 2004 a januára 2005 úrad realizoval hromadné výberové konanie, do ktorého sa prihlásilo 265 uchádzačov. Jedenásti úspešní uchádzači boli výberovou komisiou odporučení na konkrétne voľné štátnozamestnanecké miesta v príslušných služobných úradoch. Úrad pre štátnu službu sa stal garantom zavádzania novej progresívnej metódy vyhľadávania a výberu kvalitných a perspektívnych uchádzačov o štátnozamestnanecké miesta, ovládajúcich cudzie jazyky a disponujúcich vysokým osobnostným potenciálom.

Okrem úspešného zvládnutia veľkého počtu výberových konaní úrad vníma ako svoj prioritný cieľ komplexné zvyšovanie kvality procesov získavania a výberu štátnych zamestnancov, na ktorého dosiahnutie bola vypracovaná Koncepcia získavania a výberu štátnych zamestnancov spolu s metodickou príručkou pre výberové konania a metodickou príručkou zabezpečenia overovania schopností a osobnostných vlastností uchádzačov o štátnozamestnanecké miesta. Metodická príručka pre výberové konania je pre služobné úrady dostupná na internetovej stránke úradu. Úlohou úradu v roku 2005 bude predložiť vláde Slovenskej republiky základné zámery Koncepcie získavania a výberu štátnych zamestnancov ako súčasť stratégie riadenia ľudských zdrojov štátnej služby Slovenskej republiky na roky 2005 – 2009.

Niektoré závery koncepcie sa už postupne implementujú do praxe. Hlavný akcent sa kladie na metodickú podporu služobných úradov v procesoch výberu štátnych zamestnancov. V roku 2004 úrad zabezpečil pre približne 140 služobných úradov školenia v problematike výberových konaní. V súvislosti s nominačnou skúškou a hromadným výberovým konaním sa v decembri 2004 uskutočnili školenia pre členov nominačnej komisie a výberovej komisie hromadného výberového konania. Na marec 2005 sú pripravené ďalšie vzdelávacie aktivity v spolupráci s twinningovými partnermi úradu pre členov výberových komisií. V prílohe č. 6 sú uskutočnené semináre v rámci twinningového projektu v roku 2004.

Jednou z možností ako znížiť počet vyhlasovaných výberových konaní v procese reformy verejnej správy je vo väčšej miere využívať inštitút horizontálnej mobility štátnych zamestnancov, t. j. trvalého preloženia (§ 29, resp. § 15 ods. 1 až 3 zákona o štátnej službe) s cieľom hospodárne využívať ľudské zdroje. Významnú úlohu pri tomto procese môže zohrať register štátnych zamestnancov (vedie ho Úrad pre štátnu službu a v súčasnosti je v štádiu primárneho napĺňania databáz). Jeho súčasťou bude databáza štátnych zamestnancov a priebežne aktualizovaná databáza všetkých voľných štátnozamestnaneckých miest v štátnej správe [na základe § 13 ods. 1 písm. b) zákona o štátnej službe] a ďalšie rozpracovanie postupov na poskytnutie informácií o voľných štátnozamestnaneckých miestach. 

Ďalšou prioritou úradu je skvalitnenie informačnej podpory služobných úradov a uchádzačov o štátnozamestnanecké miesta. Okrem už spomínaných metodických príručiek a školení úrad prepracoval internetovú stránku. Okrem informácií o voľných štátnozamestnaneckých miestach v štátnej správe Slovenskej republiky, o voľných miestach v administratíve Európskej únie, sú na nej aj informácie o priebehu výberového konania, zoznam právnych predpisov podľa odborov štátnej služby, používaných na prípravu odborných testov a otázok na ústny pohovor vo výberových konaniach, čo môže pozitívne vplývať na kvalitu uchádzačov o štátnozamestnanecké miesta.

5 Vzdelávanie štátnych zamestnancov

Vzdelávanie štátnych zamestnancov Úradom pre štátnu službu legislatívne upravuje:
•	uznesenie vlády Slovenskej republiky č. 79 z 28. januára 2004 k návrhu Koncepcie vzdelávania štátnych zamestnancov,
•	nariadenie vlády Slovenskej republiky č. 573/2002 Z. z. o obsahu a rozsahu odborného vzdelávania a o obsahu a rozsahu skúšky v dočasnej štátnej službe, v znení č. 435 zo 14. júla 2004 Z. z., ktorým sa dopĺňa nariadenie vlády Slovenskej republiky, 
•	služobný predpis Úradu pre štátnu službu č. 3 z 1. marca 2004, ktorým sa vydáva Skúšobný poriadok na vykonávanie kvalifikačných skúšok štátnych zamestnancov v prípravnej štátnej službe, 
•	služobný predpis Úradu pre štátnu službu č. 4 z 1 marca 2004, ktorým sa vydáva Skúšobný poriadok na vykonávanie kvalifikačných skúšok štátnych zamestnancov v dočasnej štátnej službe a v stálej štátnej službe, 
•	služobný predpis Úradu pre štátnu službu č. 7 zo 14. júna 2004, ktorým sa mení a dopĺňa služobný predpis Úradu pre štátnu službu č. 3/2003 o druhoch a formách prehlbovania kvalifikácie štátnych zamestnancov,
•	služobný predpis Úradu pre štátnu službu č. 9 z 30. augusta 2004, ktorým sa zrušuje služobný predpis Úradu pre štátnu službu č. 14/2003 – nariadenie Úradu pre štátnu službu o vzdelávaní  štátnych zamestnancov v súvislosti s integračným procesom Slovenskej republiky do Európskej únie,
•	služobný predpis Úradu pre štátnu službu č. 11 z 5. novembra 2004, ktorým sa určuje obsah, spôsob vykonania a kritériá hodnotenia nominačnej skúšky.

Politiku vlády Slovenskej republiky v oblasti vzdelávania štátnych zamestnancov a ich prípravu na profesionálne, politicky nezávislé, efektívne, pružné, nestranné a etické vykonávanie štátnej služby zabezpečil úrad plnením týchto uznesení vlády Slovenskej republiky:
•	Uznesenie vlády Slovenskej republiky č. 512/03 z 18. júna 2003 k návrhu na personálne a finančné posilnenie Úradu pre štátnu službu vyplývajúcemu z Analýzy praktického uplatňovania zákona č. 312/2001 Z. z. o štátnej službe, bod B.5. spracovať a aktualizovať databázu štátnych zamestnancov, ktorí absolvovali vzdelávanie, školenia a kurzy v oblasti európskej integrácie a ovládajú cudzí jazyk. Informácia na rokovanie vlády s aktualizáciou k 29. februáru 2004. Informácia na rokovanie vlády s aktualizáciou k  30. júnu 2004;
•	Uznesenie vlády Slovenskej republiky č. 1111/03 k správe o pripravenosti Slovenskej republiky na čerpanie predvstupových nástrojov, Kohézneho fondu a štrukturálnych fondov k 31. októbru 2003, bod B.3.: v spolupráci s podpredsedom vlády pre európsku integráciu, ľudské práva a menšiny, ministrom výstavby a regionálneho rozvoja, ministrom práce, sociálnych vecí a rodiny, ministrom pôdohospodárstva, ministrom školstva, ministrom životného prostredia, ministrom dopravy, pôšt a telekomunikácií, podpredsedom vlády a ministrom hospodárstva predložiť na rokovanie vlády návrh zásad vzdelávania štátnych zamestnancov pracujúcich v oblasti európskych záležitostí a finančných prostriedkov ES v nadväznosti na zavedenie systému EDIS. Schválené na rokovaní vlády v novembri 2004;
•	Uznesenie vlády Slovenskej republiky č. 79 z 28. januára 2004 k návrhu Koncepcie vzdelávania štátnych zamestnancov, opatrenie 15.1.1. h) Zabezpečiť prípravu a skúšobné overenie projektu odborného vzdelávania štátnych zamestnancov v oblasti informačných technológií, zameraného na získanie ECDL v spolupráci s Ministerstvom dopravy, pôšt a telekomunikácií Slovenskej republiky. Informácia o výsledkoch skúšobného projektu certifikovania digitálnej gramotnosti programom ECDL v úrade schválená poradou vedenia úradu v novembri 2004.

V oblasti metodickej, riadiacej a kontrolnej činnosti úrad usmernil služobné úrady v otázkach akreditácie vzdelávacích aktivít podľa zákona č. 386/1997 Z. z. o ďalšom vzdelávaní v znení neskorších predpisov, ktoré sa uskutočňujú na základe § 77 ods. 1 až 4 zákona o štátnej službe a vzdelávania v dočasnej štátnej službe. Poskytoval metodickú pomoc služobným úradom pri príprave a uskutočnení kvalifikačných skúšok štátnych zamestnancov v prípravnej štátnej službe, skúšok štátnych zamestnancov v dočasnej štátnej službe a podieľal sa tiež na schvaľovaní otázok pre skúšky štátnych zamestnancov.
Úrad pre štátnu službu uskutočnil kontrolu v oblasti vzdelávania a skúšok štátnych zamestnancov v dočasnej štátnej službe v zmysle § 154 a 155 zákona o štátnej službe a kontrolu procesu realizácie odborného vzdelávania štátnych zamestnancov v prípravnej službe a konania kvalifikačných skúšok podľa §19 až 22 zákona o štátnej službe za obdobie od 1. apríla 2004 do 31. októbra 2004. 

S cieľom skvalitniť prípravu štátnych zamestnancov reprezentujúcich Slovenskú republiku v pracovných komisiách Európskej únie a zvýšiť úroveň riadiacich schopností vrcholového manažmentu úrad obsahovo a organizačne pripravil tieto semináre:
•	workshop vzdelávacieho projektu Capacities Building Trainin na tému Efektívna účasť slovenských zástupcov na pracovných fórach a inštitúciách Európskej únie v  spolupráci s Európskym inštitútom verejnej správy (EIPA) a Academiou Istropolitana Nova, 
•	odborný seminár o vzdelávaní v oblasti európskych záležitostí, 
•	workshop pre štátnych zamestnancov, ktorí sa zúčastňujú, alebo budú zúčastňovať na rokovaniach v inštitúciách Európskej únie, v spolupráci s veľvyslanectvom Írskej republiky a Inštitútom pre verejnú správu (IPA) v Dubline,
•	odborný seminár o Koncepcii vzdelávania štátnych zamestnancov, 
•	odborné semináre v  spolupráci s veľvyslanectvom Francúzskej republiky v rámci projektu bilaterálnej spolupráce COCOP – vzdelávanie pre vrcholový manažment ministerstiev a ústrednej štátnej správy v období september – november 2004, na ktorom prednášali experti francúzskej elitnej Vysokej školy štátnej správy - Ecole Nationale d´Administration (ENA) na tému:
•	riadenie ľudských zdrojov v štátnej službe a skvalitňovanie metód riadenia,
•	nezávislosť, nestrannosť a štátnozamestnanecká deontológia,
•	nástroje tvorby rámcových strednodobých stratégií na úrovni ústrednej štátnej správy, stanovovanie priorít, plánovanie a prognózovanie politík.

Prehľad o uskutočnených seminároch v rámci twinningovej spolupráce je v prílohe č. 6.

6 Kontrola dodržiavania zákona o štátnej službe a etického kódexu

Úrad pre štátnu službu v zmysle § 6 ods. 1 písm. i) zákona o štátnej službe kontroluje dodržiavanie tohto zákona a všeobecne záväzných právnych predpisov vydaných na jeho vykonanie a služobných predpisov. Úrad chápe kontrolu dodržiavania zákona o štátnej službe, všeobecne záväzných právnych predpisov vydaných na jeho vykonanie, etického kódexu a služobných predpisov vydaných úradom a služobnými úradmi ako strategickú oblasť svojho pôsobenia. V spojení s uplatňovaním právomoci v disciplinárnom a odvolacom konaní ju zároveň chápe aj ako prostriedok na presadzovanie princípov budovania štátnej služby, ktorá má dôveru občanov, vlády Slovenskej republiky, ale i samotných štátnych zamestnancov. 

Úrad pre štátnu službu vykonáva uvedenú kontrolu zákona o štátnej službe podľa základných pravidiel kontrolnej činnosti v zmysle zákona č. 10/1996 Z. z. o kontrole v štátnej správe v znení neskorších predpisov (ďalej len „zákon o kontrole v štátnej správe“). Vonkajšiu kontrolu vykonáva úrad v rozsahu svojej pôsobnosti vymedzenej zákonom o štátnej službe a vnútornú kontrolu ako súčasť plnenia svojich úloh.

Úrad pre štátnu službu kontroluje dodržiavanie zásady rovnakého zaobchádzania pri príprave a organizovaní výberových konaní v úrade zostavovaním odborných testov, ich vyhodnocovaním a zostavovaním otázok na ústnu časť výberových konaní. Pre spravodlivé a transparentné výberové konania zabezpečil úrad v roku 2004 vypracovanie 114 odborných testov a ich vyhodnocovanie.

6.1 Vonkajšia kontrola 

Úrad pre štátnu službu vykonal v roku 2004 celkom 22 vonkajších kontrol. Zamerané boli na dodržiavanie ustanovení zákona o štátnej službe, všeobecne záväzných právnych predpisov a služobných predpisov vydaných na jeho vykonanie. Na základe výsledkov kontrol sa uložilo vedúcim služobných úradov prijať opatrenia na odstránenie zistených nedostatkov a príčin ich vzniku. 
Predsedovi úradu sa predložili informácie o výsledku kontrol z dôvodu uplatňovania právnej zodpovednosti za zistené nedostatky voči zamestnancom zodpovedným za zistené nedostatky, t. j. uplatňovania disciplinárnej zodpovednosti voči príslušným vedúcim služobných úradov v súlade s § 60 zákona o štátnej službe. V jednom prípade sa začalo disciplinárne konanie voči zodpovednému zamestnancovi ústredného orgánu štátnej správy. 

6.2 Vnútorná kontrola

Úrad pre štátnu službu vykonal v roku 2004 celkom 12 vnútorných kontrol. Riaditeľom odborných útvarov sa uložilo prijať opatrenia na odstránenie zistených nedostatkov a príčin ich vzniku. Predsedovi úradu sa predložili informácie o výsledku kontrol z dôvodu uplatňovania právnej zodpovednosti za zistené nedostatky voči zamestnancom zodpovedným za zistené nedostatky, t. j. uplatňovania disciplinárnej zodpovednosti voči príslušným zamestnancom úradu v súlade s § 60 zákona o štátnej službe. V jednom prípade predseda úradu začal disciplinárne konanie voči zodpovedným zamestnancom úradu. 

6.3 Sťažnosti podľa zákona č. 152/1998 Z. z. o sťažnostiach

Novela zákona o štátnej službe – zákon č. 551/2003 Z. z., ktorá nadobudla účinnosť 1. januára 2004 – priniesla aj upresnenia v časti vybavovania sťažností. Tam, kde môže štátny zamestnanec využiť opravné prostriedky vyplývajúce zo zákona o štátnej službe a podať proti rozhodnutiu vydanému vo veci jeho práv a právom chránených záujmov odvolanie, nemôže podať sťažnosť. Novela priniesla aj zmenu v ustanoveniach pri vybavovaní sťažností v tom zmysle, že určila príslušnosť na vybavenie sťažnosti. Novelizované ustanovenia zákona o štátnej službe mali v roku 2004 vplyv na spôsob vybavovania sťažností zamestnancami odboru kontroly. 
Úrad pre štátnu službu prijal v roku 2004 celkom 206 podaní, z toho bolo 186 sťažností v zmysle zákona o sťažnostiach a 20 podaní bolo vrátených, keďže nešlo o sťažnosti podľa zákona o sťažnostiach. Z celkového počtu 206 sťažností bolo 15 opakovaných sťažností a 57 anonymných sťažností. 
Z celkového počtu 186 prijatých sťažností bolo 136 sťažností postúpených v zmysle zákona o sťažnostiach orgánom verejnej správy ako vecne príslušným na vybavenie a 24 sťažností bolo založených. 
Úrad pre štátnu službu prešetroval celkom 26 sťažností, na ktorých vybavenie je príslušný podľa § 11 zákona o sťažnostiach. Z celkového počtu bolo 9 opodstatnených sťažností, čo predstavuje v percentuálnom vyjadrení približne 35-percentnú opodstatnenosť. Prehľad o vybavovaní sťažností v rokoch 2002, 2003 a 2004 je v tabuľkovej časti, v tabuľke č. 1.

6.4 Sťažnosti štátnych zamestnancov v zmysle zákona o štátnej službe

Odbor kontroly Úradu pre štátnu službu zaevidoval v roku 2004 v centrálnej evidencii 27 sťažností štátnych zamestnancov (pozri tabuľku č. 2 v tabuľkovej časti) podaných v súlade s § 50 zákona o štátnej službe. Väčšina z podaných sťažností nebola podaná v zmysle § 50 ods. 2 zákona o štátnej službe, t. j. príslušnému služobnému úradu. Takéto sťažnosti sa postúpili príslušnému vedúcemu služobného úradu, alebo sa vrátili štátnemu zamestnancovi s poučením. 
Z celkového počtu 27 sťažností štátnych zamestnancov sa 16 sťažností postúpilo v súlade s § 50 zákona o štátnej službe orgánom príslušným na ich vybavenie. Tri sťažnosti sa založili a osem sťažností sa prešetrilo, keďže smerovali proti vedúcim služobných úradov ministerstiev a úrad bol príslušný na ich vybavenie. Z ôsmich prešetrovaných sťažností bola jedna opodstatnená. 
Jedna opodstatnená sťažnosť štátneho zamestnanca smerovala proti vedúcemu služobného úradu ministerstva, ktorý nerozhodol o sťažnosti, čím porušil ustanovenie § 50 ods. 3 a ustanovenie § 125 zákona o štátnej službe. 
Vedúcemu služobného úradu ministerstva sa uložilo prijať opatrenia na odstránenie zistených nedostatkov a príčin ich vzniku. Zodpovednému štátnemu zamestnancovi sa uložilo disciplinárne opatrenie v zmysle ustanovenia § 61 ods. 1 písm. a) zákona o štátnej službe. 

7 Disciplinárna zodpovednosť a odvolacie konanie

	Rozhodovanie úradu v odvolacom konaní sa realizuje ako rozhodovanie úradu ako odvolacieho orgánu vo veciach štátnozamestnaneckého pomeru podľa § 138 ods. 1 písm. d), e) zákona o štátnej službe a rozhodovanie odvolacej disciplinárnej komisie úradu podľa § 138 ods. 1 písm. a) zákona o štátnej službe. Rozhodovanie sa uskutočnilo v zákonom stanovenej lehote (§ 138 ods. 3 zákona o štátnej službe). Prehľady vybavených odvolaní s ďalšími údajmi sú uvedené v tabuľkách č. 3 a č. 4 v tabuľkovej časti.
	Vo veciach štátnozamestnaneckého pomeru sa v roku 2004 rozhodlo v 80 veciach. V 35 veciach sa odvolanie zamietlo a rozhodnutie prvostupňového orgánu sa potvrdilo, v 33 veciach sa rozhodnutie prvostupňového orgánu zrušilo a vec sa vrátila na nové konanie a rozhodnutie, v 12 veciach sa odvolanie vybavilo inak (odstúpením príslušnému orgánu, stiahnutím odvolania, a pod.). Vo veciach štátnozamestnaneckého pomeru sa doručilo 30 žalôb na preskúmanie právoplatných rozhodnutí Najvyššiemu súdu Slovenskej republiky a Krajskému súdu v Trnave; z uvedeného počtu sa 20 vecí týkalo skončenia štátnozamestnaneckého pomeru odvolaním podľa § 163 ods. 1 zákona o štátnej službe po zrušení územných vojenských správ k 30. septembru 2003. V 3 prípadoch sa podal podnet na Generálnu prokuratúru Slovenskej republiky, z toho v 2 prípadoch Úradom pre štátnu službu.
Odvolacej disciplinárnej komisii úradu, po zmene právnej úpravy [§ 138 ods. 1 písm. a) zákona o štátnej službe], bolo v roku 2004 podaných celkom 22 odvolaní. V 12 prípadoch sa odvolaniu vyhovelo, napadnuté rozhodnutie I. stupňového orgánu sa zrušilo a vec sa vrátila na nové konanie a rozhodnutie. V jednom prípade sa odvolanie zamietlo a rozhodnutie prvostupňového orgánu sa potvrdilo. V 7 prípadoch sa rozhodlo inak (odstúpením príslušnej disciplinárnej komisii a zastavením konania, a pod.).

	Najčastejšie sa vyskytli pochybenia procesnej povahy v disciplinárnom konaní na prvom stupni, najmä: 
•	absencia skutkového odôvodnenia návrhu,
•	absencia zdôvodnenia závažného služobného previnenia (§ 60 ods. 2 zákona o štátnej službe),
•	nedodržanie zákonnej lehoty na podanie návrhu na začatie disciplinárneho konania, 
•	v jednom prípade sa podala žaloba na Najvyšší súd Slovenskej republiky o preskúmanie podľa § 144 zákona o štátnej službe a v jednom prípade podnet štátneho zamestnanca na Generálnu prokuratúru Slovenskej republiky.

8 Služobné hodnotenie

Na poznatky z prvého služobného hodnotenia z roku 2003 reagoval úrad zmenou príslušných ustanovení zákona o štátnej službe, nadväzne zrušením pôvodného služobného predpisu o služobnom hodnotení a vydaním nového služobného predpisu č. 5/2004 z 24. mája 2004, ktorým sa určujú kritériá služobného hodnotenia a  podrobnosti o  služobnom hodnotení štátneho zamestnanca (ďalej „služobný predpis o služobnom hodnotení“). Týmto služobným predpisom sa do hodnotenia premietli zmenené podmienky v zákone, jeho nové vnímanie a prístupy k služobnému hodnoteniu. Spomínané prístupy zohľadňujú progresívne metódy a poznatky z iných krajín Európskej únie, ako aj empirické znalosti z prvého služobného hodnotenia. 
V porovnaní s legislatívou platnou do 31. decembra 2003 došlo k podstatným zmenám hlavne vo voľnejšom ustanovení hľadísk, z ktorých sa pri hodnotení výkonu štátnej služby vychádzalo. Päť hľadísk hodnotenia sa zredukovalo na tri základné:
•	plnenie písomného pokynu predstaveného o služobných úlohách; rozpracované do kritérií hodnotenia :
•	celková výkonnosť a prínos pre služobný úrad; kritériá pre hodnotenie tohto hľadiska:
•	dodržiavanie etického kódexu a služobnej disciplíny, hodnotené týmito kritériami:

Upustilo sa od bodovania jednotlivých hľadísk hodnotenia. Hodnotenie je verbálne so záverečnou transformáciou do zákonom stanovenej päťstupňovej škály.

Inflácii služobného hodnotenia a  „bezbrehému“ zaraďovaniu štátnych zamestnancov do najvyšších možných dosahovaných úrovní (mimoriadne výsledky, alebo vyšší stupeň požadovaných výsledkov) sa zabránilo tým, že systém služobného hodnotenia sa nastavil veľmi striktne: iba tí najlepší môžu byť ohodnotení bodovou hodnotou 4 – čo znamená, že hodnotený dosahuje mimoriadne výsledky.
Vyššia objektivita hodnotenia sa zo strany úradu zabezpečila detailným spracovaním stupnice pre každé kritérium a vydaním podrobnej metodiky hodnotenia štátnych zamestnancov. 

Hodnoteným obdobím bolo obdobie od 1. januára 2004 do 31. decembra 2004. V tomto časovom rozpätí bolo hodnotených 32 780 štátnych zamestnancov v stálej alebo dočasnej štátnej službe. Z tohto počtu má na základe výsledkov služobného hodnotenia 24 461 (74,6%) z nich nárok na zvýšenie platovej tarify v zmysle § 103 ods. 4 a § 82 ods. 3 zákona o štátnej službe. 
Z celkového počtu hodnotených štátnych zamestnancov (ďalej len „ŠZ“) bolo: 
 
- stupňom  0 ohodnotených        20 ŠZ   (  0,06 % z celkového počtu hodnotených)
- stupňom  1 ohodnotených      261 ŠZ   (  0,80 %                	„                     	)
- stupňom  2 ohodnotených   5 855 ŠZ   (17,86 %                 	„		)
- stupňom  3 ohodnotených 16 153 ŠZ   (49,28 %	      	„	           	)
- stupňom  4 ohodnotených 10 491 ŠZ   (32,00 %	      	„		)    

Priemerný výsledný stupeň dosiahnutý v hodnotení bol 3,12 z najvyššej možnej hodnoty 4. Najvyšším priemerným stupňom – 3,15 – boli hodnotení štátni zamestnanci rezortov ministerstiev, z ktorých zamestnanci priamo na ministerstvách dosiahli v hodnotení priemerný stupeň hodnotenia 3,32 a v podriadených služobných úradoch 3,13. Priemerným stupňom – 2,90 – boli ohodnotení štátni zamestnanci ostatných ústredných orgánov štátnej správy, z ktorých priemerný stupeň 2,66 dosiahli štátni zamestnanci ústredí a podriadených služobných úradov 3,11. Podrobnosti sú uvedené v prílohách č. 7 – 11.
	
Priemerné prepočítané zvýšenie platovej tarify, ktorá sa uplatní v súvislosti s výsledkami služobného hodnotenia v roku 2005, je 2,2 %. 

8.1 Príplatok za štátnu službu k dôchodkom - zabezpečenie jednotného 
       postupu 

Úrad pre štátnu službu vydal služobný predpis č. 2 z 25. februára 2004, ktorým sa určujú podrobnosti zabezpečenia priznávania a rozhodovania o vzniku nároku na príplatok za štátnu službu k starobnému dôchodku, na príplatok za štátnu službu k invalidnému dôchodku, na príplatok za štátnu službu k vdovskému dôchodku, na príplatok za štátnu službu k vdoveckému dôchodku a na príplatok za štátnu službu k sirotskému dôchodku (ďalej „príplatok za štátnu službu k dôchodku“). 

Proces priznávania príplatkov za štátnu službu k dôchodku sa ustanovil v § 108a zákona o štátnej službe v znení účinnom do 31. decembra 2003, ale neurčil sa spôsob a kompetencia na vyplácanie príplatku. Túto nejasnosť vyriešila novela zákona o sociálnom poistení (zákon č. 551/2003 Z. z.), ktorá ustanovila túto povinnosť pre Sociálnu poisťovňu, ústredie.

O príplatok za štátnu službu k dôchodku písomne požiadalo 219 žiadateľov, nárok na priznanie príplatku za štátnu službu k dôchodku vznikol 158 žiadateľom, 61 žiadateľom nárok nevznikol, 7 žiadateľov sa odvolalo proti rozhodnutiu o nepriznaní nároku na príplatok za štátnu službu. 
Po rozhodnutí o kompetencii vyplácania príplatku za štátnu službu k dôchodku osobný úrad Úradu pre štátnu službu vydal 158 rozhodnutí o priznaní príplatku za štátnu službu k dôchodku; 7 rozhodnutiami zamietol priznanie príplatku, z nich všetkých 7 podalo odvolanie proti prvostupňovému rozhodnutiu a riešil ich druhostupňový odvolací orgán. Dvaja z nich uplatnili svoje nároky na Najvyššom súde Slovenskej republiky. Zároveň sa vystavilo 158 príkazov na úhradu príplatkov za štátnu službu k dôchodku pre Sociálnu poisťovňu, ústredie, ktorá výplatu príplatkov priamo realizovala.

K 1. decembru 2004 sa valorizáciou dôchodkov o 3,4 % upravila výška priznaného príplatku za štátnu službu k dôchodku a bolo vydaných 158 rozhodnutí o zvýšení príplatku za štátnu službu k dôchodku a 158 príkazov na úhradu príplatkov za štátnu službu k dôchodku pre Sociálnu poisťovňu, ústredie, ktorá výplatu príplatkov realizovala.

V roku 2004 sa vyplatil príplatok za štátnu službu k dôchodku v celkovej výške 9 275 567 Sk, z toho:
•	k 31. máju 2004 vyplatený doplatok za zameškané obdobie		5 091 189 Sk
•	od 1. júna 2004 do 1. decembra 2004 bolo vyplatených			3 560 940 Sk
•	od 1. decembra mesačná hodnota vyplácaných príplatkov 
	po valorizácii 3,4%					                           611 663 Sk

Priemerná mesačná výška vyplácaného príplatku za štátnu službu k dôchodku je 3 872 Sk.

IV. Zhrnutie a priority činnosti Úradu pre štátnu službu v roku 2005
 
Medzi výrazne pozitívne výsledky v budovaní štátnej služby v roku 2004 možno zaradiť najmä:
•	zavedenie novej progresívnej metódy vyhľadávania a výberu kvalitných a perspektívnych uchádzačov o štátnozamestnanecké miesta ovládajúcich cudzie jazyky a disponujúcich osobnostným potenciálom,
•	skvalitnenie a zjednocovanie procesu obsadzovania štátnozamestnaneckých miest v štátnej správe Slovenskej republiky,
•	vytvorenie personálneho informačného systému v štátnej službe s databázou sociálno-ekonomických informácií o štátnych zamestnancoch a štátnozamestnaneckých miestach na účely analyzovania, navrhovania opatrení a rozhodovania v riadení ľudských zdrojov v štátnej službe,
•	schválenie Koncepcie vzdelávania štátnych zamestnancov vládou Slovenskej republiky uznesením č. 79 z 28. 1. 2004, ktorým sa zavádza systémový prístup k vzdelávaniu štátnych zamestnancov,
•	schválenie zásad vzdelávania štátnych zamestnancov pracujúcich v oblasti európskych záležitostí a finančných prostriedkov ES, v nadväznosti na zavedenie systému EDIS uznesením vlády Slovenskej republiky č. 1101 zo 16. 11. 2004,
•	úspešnú realizáciu pilotného projektu overovania digitálnej gramotnosti ECDL, ktorý sa uskutočnil v Úrade pre štátnu službu a na Ministerstve dopravy, pôšt a telekomunikácií Slovenskej republiky,
•	pokračovanie implementácie modelu CAF na zvýšenie kvality riadenia štátnej správy.
Na základe zhodnotenia výsledkov pri uplatňovaní zákona o štátnej službe v roku 2004 a v súvislosti s plnením poslania úradu a kľúčových úloh strategického plánu, vyplývajú pre úrad v roku 2005 tieto priority:
•	stabilizácia štátnych zamestnancov s mimoriadnymi osobnostnými predpokladmi uplatňovaním inštitútu nominovanej štátnej služby,
•	dobudovanie personálneho informačného systému štátnej služby,
•	harmonizácia pracovno-právnych predpisov verejného sektora,
•	harmonizácia pracovno-právnych predpisov so štandardami Európskej únie,
•	skvalitnenie informačnej podpory služobných úradov a uchádzačov o štátnozamestnanecké miesta,
•	skvalitnenie procesu hodnotenia štátnych zamestnancov,
•	pokračovanie v implementácii modelu CAF v ústredných orgánoch štátnej správy,
•	vypracovanie stratégie riadenia ľudských zdrojov štátnej služby Slovenskej republiky na roky 2005 – 2009 a jej predloženie vláde Slovenskej republiky,
•	rýchle a profesionálne uplatňovanie právomocí Úradu pre štátnu službu ako najvyššej autority pre uplatňovanie zákona o štátnej službe s dôrazom na etiku štátnych zamestnancov a ochranu verejného záujmu pri vykonávaní štátnej služby,
•	skvalitnenie legislatívnej činnosti v oblasti štátnej služby,
•	vzdelávanie a rozvoj štátnych zamestnancov.